Cliff Umar

Cliff Umar (nama Islam Umar Joseph Abdullah; lahir Clifford Hugh Joseph; 22 Disember 1982), sebelum ini dikenali sebagai Boy Clifford merupakan seorang penyanyi lelaki Malaysia, beliau terkenal sebagai vokalis kumpulan Projek Pistol yang turut dianggotai oleh Edrie Hashim. Pada tahun 2020, beliau merupakan salah seorang peserta Gegar Vaganza musim ketujuh, dinobatkan sebagai juara.

Kerjaya
Kerjaya Cliff Umar dalam bidang muzik bermula sebagai penyanyi di kelab malam. Beliau menyertai Projek Pistol sebagai vokalis utama. Ahli lain termasuk Edrie Hashim (gitar), Zham Badri (bes) dan Pae Nasir (dram). Projek Pistol telah menikmati kejayaan muzik sejak penubuhan pada 2010 dan telah menerbitkan dua album studio. Mereka telah dijemput ke Anugerah Juara Lagu ke-26 pada tahun 2011 dengan lagu popular mereka tulisan Cliff iaitu "Wanita Seluruh Dunia" serta mewakili Malaysia ke Hong Kong Asia Pop Music Festival. 

Beliau pernah dijemput sebagai pasangan duet Puteri Caroline di konsert Mentor 6 pada tahun 2012 menerusi lagu Bohemian Rhapsody nyanyian asal kumpulan Queen. Beliau juga menjadi pasangan duet kepada Stacy pada tahun yang sama bagi rancangan Astro Mania dengan lagu Total Eclipse of the Heart. Pada tahun 2016, beliau pernah dijemput sebagai penyanyi undangan di konsert Gegar Vaganza musim ketiga sebagai pasangan duet Nora menerusi lagu "Bring Me To Life" nyanyian asal kumpulan Evanescence. Pada tahun 2020, beliau telah menjadi vokalis jemputan untuk Meet Uncle Hussain bagi projek Fasa 5.

Gegar Vaganza 2020

Cliff ialah salah seorang daripada 14 peserta Gegar Vaganza musim ketujuh yang turut disertai oleh Mus May, Haslinda, Noraniza Idris dan lain-lain. Beliau dinobatkan sebagai juara sekaligus membawa pulang wang tunai RM100,000 beserta trofi. Berikut ialah senarai persembahan beliau:

Kehidupan peribadi
Cliff mendapat pendidikan di Sekolah Menengah Kebangsaan Raja Mahadi di Klang, Selangor. Beliau terpisah daripada ibunya sejak kecil dan kembali bertemu dengan ibunya selepas tamat Sijil Pelajaran Malaysia (SPM). Beliau ialah seorang mualaf keturunan Serani dan merupakan bapa kepada tiga cahayamata.

Rujukan

Pautan luar
 Laman web rasmi
 

Kelahiran 1982
Orang hidup
Orang Malaysia berketurunan India
Orang dari Kuala Lumpur
Muslim Malaysia
Penyanyi lelaki Malaysia
Peserta Gegar Vaganza